**Chemare în oraş**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gândurile se înghesuie în memorie,

se filtrează visele în sitele dintre orele tremurate,

în colţurile cele mai îndepărtate

rafturile sunt goale.

Amintirile prind patina timpului,

pasul de eliberare din chinga lor

este o alunecare în gol

spre un sfârşit îngropat în praf.

Nimic nu mai creşte falnic din ruină

decât dacă netezeşti totul ca-n palmă,

construieşti un alt oraş cu străzile drepte

şi clădiri cu o arhitectură modernă.

Iubito vino să locuim în el, la etaj,

să privim pe fereastre pădurea fulgerată

de orizonturi de argint

şi dragostea ne va înghiţi înserarea.